Návrh

na zmenu rozpočtu Štátneho fondu rozvoja bývania v roku 2005

A.  Úvod

	Za obdobie medzi rokmi 1991 – 2001 došlo k výraznej zmene vlastníckej štruktúry bytového fondu. Podľa odborných odhadov podiel nájomných bytov na Slovensku v súčasnosti dosahuje hodnoty okolo 4 % z celkového bytového fondu. Pre porovnanie vo vyspelých európskych krajinách je podiel nájomného sektoru v rozsahu 20-60 % z celkového bytového fondu. Zámerom v oblasti rozvoja nájomného bývania je priblíženie sa úrovni podielu nájomných bytov z celkového bytového fondu dosahovaného vo vyspelých európskych krajinách. Ministerstvo výstavby a regionálneho rozvoja Slovenskej republiky vytvorilo v roku 2001 podmienky na financovanie výstavby nájomných bytov pre mestá a obce tak, aby ich kapitálový vklad sa minimalizoval na obstaranie stavebného pozemku, projektovej dokumentácie a na spolufinancovanie technickej vybavenosti, ktorá podmieňuje užívanie nájomných bytov. Rozhodujúce finančné prostriedky na výstavbu nájomných bytov získavajú mestá a obce z úveru poskytnutého Štátnym fondom rozvoja bývania a z dotácií poskytovaných Ministerstvom výstavby a regionálneho rozvoja SR.
Uplatňovanie podporných nástrojov rozvoja bývania sa prejavilo aj nárastom počtu dokončených bytov. Z pohľadu vlastníckej štruktúry v uvedenom období došlo aj k výraznému nárastu počtu dokončovaných obecných nájomných bytov.

Tab. č. 1  Počet dokončovaných bytov v rokoch 1999 – 2004 (podľa údajov zo štatistického zisťovania)
	1999	2000	2001	2002	2003	2004	
Byty celkom
Z toho	10 745	100%	12 931	100%	10 321	100%	14 213	100%	13 980	100%	12 592	100%	
-byty vo vlastníctve obcí	951	8,85%	806	6,23%	1 201	11,64%	2 429	17,09%	3 966	28,4%	2 128	16,8%	

B. Súčasná situácia

Zavedený spôsob podpory výstavby obecných nájomných bytov kombináciou dotačných prostriedkov z Ministerstva výstavby a regionálneho rozvoja SR vo výške 30 % a úverových prostriedkov zo Štátneho fondu rozvoja bývania vo výške 70 % sa stretol s veľkým záujmom miest a obcí.

Ani znížením podielu poskytovaných dotačných zdrojov a zvýšením podielu úveru zo Štátneho fondu rozvoja bývania záujem o výstavbu obecných nájomných bytov nepoklesol.
Vzhľadom na kombinované financovanie úver zo Štátneho fondu rozvoja bývania je úzko prepojený s možnosťou poskytnutia dotácie z Ministerstva výstavby a regionálneho rozvoja SR. Avšak zdroje vyčlenené v štátnom rozpočte na poskytovanie dotácií na obstarávanie nájomných bytov neumožnili poskytnutie úveru všetkým žiadostiam doručeným na Štátny fond rozvoja bývania. V nadväznosti na túto situáciu časť obcí a miest stornovala svoje žiadosti, a tým sa znížila požiadavka na finančné prostriedky na tento účel na čiastku 2 239 441 tis. Sk, z toho čiastka 2 156 698 tis. Sk predstavuje nájomné byty v rámci všeobecného účelu a 82 743 tis. Sk predstavuje nájomné byty realizované v súvislosti s významnými investíciami.
Obce môžu vstupovať len do takých záväzkov vyplývajúcich z návratných zdrojov financovania, ktorých úhrada dlhodobo nenaruší vyrovnanosť bežného rozpočtu v nasledujúcich rokoch. Obce môže prijať návratné zdroje financovania len v prípade, keď celková suma dlhu obce neprekročí 60% skutočných bežných príjmov predchádzajúceho rozpočtového roka.
Táto skutočnosť viedla žiadateľov o výstavbu obecných nájomných bytov k rozhodnutiu, že sa zriekli požiadavky na poskytnutie podpory z prostriedkov ŠFRB. Žiadatelia, ktorí spĺňajú túto podmienku a zabezpečili si komerčný úver od bankovej inštitúcie, majú problém so stanovením nájomného, keďže v týchto prípadoch minimálne nájomné nemá charakter zodpovedajúci sociálnemu bývaniu. Možno teda vysloviť presvedčenie, že úspešnosť programu výstavby nájomných bytov tak v roku 2004, ako aj v roku 2005, je podmienená výškou disponibilných zdrojov určených pre dotáciu.
Prehľad o žiadostiach doručených na Štátny fond rozvoja bývania je nasledovný:

Účel/Program	
Rozpočet
(v tis. Sk)	
Počet žiadostí	Požadovaná podpora 
(v tis. Sk)	Znížená požadovaná podpora 
(v tis. Sk)	
Výstavba bytu v BD	136 000	123	157 238	140 328	
Výstavba bytu v RD	461 500	1530	1 399 925	1 370 159	
Výstavba zariadenia sociálnych služieb	10 000	2	12 009	8 009	
Kúpa novostavby bytu	30 000	63	100 217	98 843	
Obnova bytovej budovy	250 000	102	803 444	348 391	
Výstavba  nájomných bytov	2 773 700	188	2 788 729	2 156 698	
Výstavba bytov v súvislosti s významnými investíciami	200 300	2	183 707	82 743	
Celkom	3 861 500	2010	5 445 269	4 205 171	

Celkové prevýšenie požiadaviek o poskytnutie podpory z prostriedkov ŠFRB dosiahlo čiastku 1 583 769 tis. Sk. Najvýraznejšie prevýšenie dosiahol účel „výstavba bytu v rodinnom dome“ , kde prevýšenie predstavovalo 938 425 tis. Sk a účel „obnova bytovej budovy“ o čiastku 553 444 tis. Sk. Podrobný prehľad je uvedený v prílohe č. 1.
Vzhľadom na uvedené, Ministerstvo výstavby a regionálneho rozvoja SR opatrením č. 234/2005 Z. z. dočasne zastavilo prijímanie žiadostí pre všetky účely, s termínom účinnosti od 15. 6. 2005. 
Zastavením prijímania žiadostí nedochádza k zvyšovaniu požiadaviek na poskytnutie podpory. ŠFRB priebežne posudzoval žiadostí a rozhodol, že v niektorých prípadoch žiadatelia nespĺňajú podmienky pre priznanie podpory a žiadosti vrátil. Súčasne časť obcí odstúpila od zámeru realizácie projektov v roku 2005. Odstúpenie od žiadosti vyplynulo z nepriznania dotácie Ministerstvom výstavby a regionálneho rozvoja SR a nezabezpečenia vlastných zdrojov vo výške 20 % obstarávacej ceny z iných zdrojov. 
Po vrátení žiadostí, resp. po stornovaní žiadosti prevyšuje požiadavka možností rozpočtu ŠFRB o čiastku 294 406 tis. Sk. Požiadavka výrazne poklesla v účeloch „obnova bytovej budovy“ o 553 444 tis. Sk, „výstavba nájomných bytov“ o 632 031 tis. Sk a „výstavba nájomných bytov realizovaných v súvislosti s významnou investíciou“ o 100 964  tis. Sk. V prípade účelu „výstavba nájomných bytov“ dokonca skutočná požiadavka sa znížila pod rozpočtovanú hodnotu.
Vzhľadom na uvedené a pre využitie finančných prostriedkov ŠFRB je potrebné uskutočniť návrh na zmenu rozpočtovanej výšky finančných prostriedkov jednotlivých účelov podpory, pričom je možné riešiť výraznú požiadavku na obstarávanie vlastného bývania, a to či už formou výstavby, alebo kúpou hotového bytu.
V priebehu roku 2005 sa prejavuje zvýšenie disponibilných zdrojov ŠFRB, ktoré je dôsledkom vyššieho splácania úrokov vyplývajúceho zo sankčných opatrení, ktoré boli uplatnené z dôvodu nedodržania stanovenej doby uskutočnenia stavby a zvýšeného počtu jednorázovej úhrady istiny časti úrokov dlžníkmi. Tieto skutočnosti umožnia navýšiť schválený rozpočet o čiastku 65 mil. Sk.
Týmto riešením je možné zabezpečiť zdrojové krytie pre všetky vyhovujúce žiadosti na výstavbu bytov v bytovom dome, kúpu bytov a uspokojiť časť zvýšenej požiadavky na výstavbu bytov v rodinných domoch. Prehľad o možnosti vybavenia žiadosti po úprave rozpočtu je uvedený v prílohe č. 2.

Vzhľadom na to, že ide o zmenu účelového použitia prostriedkov v rámci schváleného rozpočtu v súlade s § 4 ods. 3 zákona č. 607/2003 Z. z. sa predkladá návrh na zmenu rozpočtu Štátneho fondu rozvoja bývania na rok 2005 na schválenie vláde Slovenskej republiky. 
Príručka na zostavenie návrhu rozpočtu na rok 2005 upravuje, ktoré finančné transakcie z bilancie príjmov a výdavkov vylučuje metodika ESA 95 z bilancovania príjmov a výdavkov verejných rozpočtov bežného roka. V rámci uvedenej prílohy podľa metodiky ESA 95 patria k finančným transakciám vylúčeným z výdavkov „poskytované pôžičky (kategória 810 Úvery a účasť na majetku bez položky 814 Účasť na majetku, ktorá sa uvádza osobitne)“. Rozhodujúca výška poskytovaných podpôr smeruje do tejto oblasti, t.j. aj zvýšená tvorba zdrojov bude použitá na poskytovanie úverov, ktoré nezvyšujú deficit rozpočtu verejných financií rozpočtovaných na rok 2005 v metodike ESA 95. Na Štátny fond rozvoja bývania boli predložené žiadosti, ktoré vo vyššej miere riešia bývanie pre občanov s ťažkým zdravotným postihnutím, ako predpokladal rozpočet. Rozpočet predpokladá s poskytnutím nenávratného príspevku vo výške 6 mil. Sk, požiadavka je na čiastku 8,840 mil. Sk. Úprava rozpočtu a zvýšenie výšky nenávratných príspevkov bude mať dopad na zvýšenie deficitu verejných výdavkov o 2,84 mil. Sk. Vzhľadom na to, že ide o podporu smerujúcu do oblasti bývania občanov s ťažkým zdravotným postihnutím navrhujeme realizovať toto zvýšenie aj napriek uvedenému dopadu na deficit verejných výdavkov.
Návrh tejto zmeny rozpočtu Štátneho fondu rozvoja bývania je uvedený v prílohe v prílohe č. 3 materiálu.
Prijatím tohto riešenia je možné v relatívne krátkom čase uzatvoriť zmluvy na výstavbu bytov v bytovom dome, kúpu bytov a súčasne bude uspokojený čo najvyšší počet žiadateľov – občanov, ktorí si riešia vlastné bývanie formou výstavby rodinných domov.